TT tematikus év 2019 – Ipartanszék

Next Generation School – a tanulás rendszerei, terei és műhelyei

TT3 – UP ↑↑↑ (munkára fel)!

A TT1 keretében a tematikus év első félévében azt kerestük, hogyan tehető egy meglévő iskola jobbá, mit lehet kihozni abból, ami már többé-kevésbé a rendelkezésünkre áll. A két budai iskola kapcsán is szembesülni kellett a nem mindig felemelő jelenlegi helyzettel, de nem szabad elfelejteni, hogy a például XI. kerület jómódúnak számít a fővárosban. A valóság a szegényebb városrészekben sokkal lehangolóbb és mellbevágóbb.

Az oktatás a hátrányos helyzetű gyerekek és fiatal felnőttek esetében sokszor elválaszthatatlanul összekapcsolódik szociális és foglalkoztatási kérdésekkel is. A második, TT3-as félévben eredetileg is egy új, gyakorlati ismeretekre koncentráló oktatási épülettel akartunk foglalkozni. Erre a célra átlagos esetben szakiskolák (szakközépiskolák) létesülnek, nehezebb terepen viszont ennél több és más kell. Komplexebb működésű, multifunkcionális intézményre van szükség, amely nem csak tanít és szakmát ad, hanem például segít a munkába állásnál és pályázásnál, később pedig egyéni szinten is odafigyel a munkahely megtartására, az esetleges konfliktushelyzetek kezelésére is.

A tervezési feladat ennek megfelelően egy un. „foglalkoztatási központ” lesz, amely szakmát és általános munkavállalási ismereteket tanít, ezzel együtt támogat, mentorál és ha kell, akkor munkahelyet keres, plusz időszakonként még állásbörzének is helyet ad. A konkrét, várhatóan terézvárosi és józsefvárosi helyszínek keresése még folyamatban van, a félév az építészeti válaszadást segítő előadásokkal kezdődik (például gödi piarista szakiskola).

Javasolt helyiség program:

|  |  |  |  |  |
| --- | --- | --- | --- | --- |
| egységek | megnevezés | db | nettó méret |  |
|  |  |  |  |  |
| foglalkoztató | multifunkcionális tér 100-120 fő szabadon variálható berendezéssel (kiállítások, állásbörze) | 1 | 200-250 | m2 |
|  | álláskereső klub, lehet a multifunkcionális térrel összevonva, de szeparálható kell, hogy legyen | 1 | 60-80 | m2 |
|  | személyes találkozó helyek | 4 | 12-18 | m2 |
|  | kiszolgáló helyiségek (kb. 40 ffi, 40 női, 1 mozgáskorlátozott) |  | igény szerint |  |
|  | szükséges előterek, közlekedők, lift, lépcsők és gépészet |  |  |  |
| szakképzés | tanterem 15-20 fős létszámmal számolva | 4 | 50-60 | m2 |
|  | irodák 2-4 főre | 4 | 16-20 | m2 |
|  | szakképzési műhelyek | 4 | 50-60 | m2 |
|  | raktárak | 4 | 20-30 | m2 |
|  | öltözők + WC + zuhany (kb. 15 ffi, 15 női, 1 mozgáskorlátozott) |  | igény szerint |  |
|  |  |  |  |  |

A tervezési program a telkek eltérő adottságainak megfelelően változtatható. A funkció jellegéből adódóan parkolóhelyeket nem kell biztosítani, de gazdasági bejáratra a műhelyek miatt szükség van. A teljes akadálymentességet, valamint a kerékpárok és egyéb alternatív közlekedési eszközök (elektromos roller és társai) biztonságos, zárható tárolását meg kell oldani.